次韵文氏外孫驥以其祖父與可學士書卷還謝悰學士
作者：蘇轍
朝代：宋

paragraphs: 西南自是賢俊府，衰老思歸謾留許。
舂禾磨麥非平生，子孫便推我作古。
賢哉與可詩中傑，筆墨餘功散繒楮。
南陽諸謝世有人，此邦亦自非其土。
一時與我俱作客，白髮蒼顔愧非伍。
儒術真傳漢太翁，風流未減晉諸庾。
兩家尚有往還帖，舊集脫遺應可補。
明窗展卷清淚滴，恍然似與故人語。
欲鎖空厨付長康，恐君譏我不與取。